Fit-18 ta’ Settembru li ġej fl-Iskozja se jsir referendum dwar l-indipendenza mir-Renju Unit. L-aktar stħarriġ tal-opinjoni pubblika riċenti juru li minkejja l-kampanja favur l-indipendenza qed tattira appoġġ fost l-indeċiżi, dawk kontra l-indipendenza għadhom fil-maġġoranza. Donald Dewar, politiku Skoċċiż, imlaqqam missier in-nazzjon Skoċċiż għax lejn tmiem is-snin 90 ħadem għal aktar devoluzzjoni u għat-twaqqif ta’ Parlament nazzjonali. Illum l-Iskozja reġgħet tinsab f’salib it-toroq. L-Iskoċċiżi ilhom 300 sena u aktar ma jmexxu lilhom infushom. Il-Gvern ta’  Tony Blair, fid-disgħinijiet, kien tela’ bl-għajta li l-Iskozja għandu jkollha l-Parlament tagħha. Il-ħolma ta’ Dewar ilha li twettqet 20 sena iżda d-deċiżjonijiet l-aktar importanti xorta għadhom jittieħdu minn Londra. Hija din, fil-fatt waħda mill-affarijiet li l-Iskoċċiżi jridu jbiddlu, kif qalulna huma stess. Oħrajn huma kemmxejn xettiċi. Illum il-Gvern ta’ David Cameron qed jaħdem favur it-tkomplija tal-għaqda bejn l-Ingilterra u l-Iskozja fir-Renju Unit. David Cameron innifsu fl-Iskozja m’huwiex daqstant popolari. Wara kollox, il-Konservattivi qatt ma kienu, għal diversi ragunijiet.